Document ID: /fineweb-2-swissfilter-quality_10-filterrobots/filtered/05602.jsonl.gz/75

Vlasti RS uputile su oko 2.000 pozivnica, a među glavnim gostima biće, kako je najavljeno, predsednik Srbije Tomislav Nikolić, patrijarh srpski Irinej, a prisustvo je najavio i ministar za rad, zapošljavanje, boračka i socijalna pitanja Aleksandar Vulin.
Premijer Srbije Aleksandar Vučić čestitao je predsedniku Republike Srpske Miloradu Dodiku i građanima Dan RS, ističući da će u Srbiji uvek imati iskrenu podršku naroda i vlade.
– Vama, Vladi i narodu RS želim da čestitam Dan Republike, u nadi da ćete Srpsku ponosno i ljubomorno čuvati i štititi, baš kao i mir i stabilnost u celoj Bosni i Hercegovini – poručio je Vučić u pismu koje je uputio Dodiku.
– U Srbiji ćete uvek i zauvek, imati iskrenu podršku naroda i njene Vlade – ističe se u pismu.
Ovo je prvi rođendan Republike Srpske koji se proslavlja nakon što su građani na referendumu poručili da žele da ga slave 9. januara, a ne nekog drugog datuma. Ovo je prvi put i da se Dan RS obeležava kao potpuno sekularni praznik, bez crkvenog obreda kao dela zvaničnog programa.
Kako je najavljeno, Dan Republike će po prvi put biti obeležen svečanom paradom ulicama Banjaluke, te akademijama u svim opštinama i gradovima Srpske.
Istorijski kontekst
Republika Srpska osnovana je 9. januara 1992. godine pod prvobitnim nazivom Srpska Republika BiH.
Osnovali su je srpski poslanici u tadašnjoj skupštini BiH, nakon što su preglasani u ključnim pitanjima koja su se ticala opstanka Jugoslavije i nakon što su pripadnici druga dva naroda krenuli u secesiju mimo volje Srba koji su imali konstutitivni status.
Položaj i ovlaštenja Republike Srpske potvrđeni su u Dejtonu 1995. godine, kada je ona ustanovljena kao jedan od dva entiteta koji sačinjavaju BiH. RS od svog formiranja ima zakonodavnu, sudsku i izvršnu vlast. Prostire se na 24.857 metara kvadratnih, a prema podacima poslednjeg popisa iz 2013. godine, ima 1.326.991. stanovnika, prenosi Srna.Za opstanak Republike Srpske tokom ratnih sukoba devedesetih godina 20. veka stradala je 21.000 boraca, prema zvaničnim podacima koje je iznio Istražno-dokumentacioni centar BiH.
Narodna skupština Republike Srpske nije prestajala sa radom ni u toku ratnih sukoba.